open-index/open-wikipedia-markdown huggingface dataset:
Ανδρέας Παναγιωτόπουλος

Ο **Ανδρέας Παναγιωτόπουλος** (1851 - Ιούνιος 1936) ήταν Έλληνας πολιτικός.
## Βιογραφικά στοιχεία
Γεννήθηκε στο Αίγιο το 1851 και ήταν γιος του Σωτήρη Παναγιωτόπουλου. Σπούδασε νομικά στο Πανεπιστήμιο Αθηνών και μετά την αποφοίτησή του ασχολήθηκε με το εμπόριο της σταφίδας. Το 1878 εξέδωσε την εφημερίδα «Κόκορας» για να αποσυρθεί λίγο μετά στην έπαυλή του στο Λαμπίρι. 

Εξελέγη για πρώτη φορά βουλευτής Αιγιαλείας στις εκλογές του 1885 και επανεξελέγη σε αυτές του 1890, του 1892, του 1895, του 1899, του 1902, του 1905, του 1906, του Αυγούστου 1910, του Δεκεμβρίου 1915, του 1920 και του 1928. 

Διετέλεσε υπουργός Εκκλησιαστικών και Δημοσίας Εκπαιδεύσεως στις κυβερνήσεις Ζαΐμη και Δραγούμη. Στην κυβέρνηση του δικτάτορα Θ. Πάγκαλου ήταν υπουργός Εσωτερικών από τις 25 Ιουνίου 1925 ως τις 17 Οκτωβρίου 1925. Είχε τιμηθεί με τον χρυσό Σταυρό του Σωτήρος. 

Απεβίωσε τον Ιούνιο του 1936 στην Αθήνα και ήταν παντρεμένος με την Μπόταση.
## Αναφορές


Παναγιωτόπουλος
Παναγιωτόπουλος
Κατηγορία:Έλληνες υπουργοί Εσωτερικών
Κατηγορία:Χρυσός Σταυρός του Τάγματος του Σωτήρος
Δάνης Κατρανίδης

Ο **Δάνης (Δανιήλ) Κατρανίδης** (Αιγάλεω, 4 Αυγούστου 1949 – Αθήνα, 1 Σεπτεμβρίου 2024) ήταν Έλληνας ηθοποιός.

## Βιογραφικό

Γεννήθηκε στις 4 Αυγούστου του 1949  στο Αιγάλεω. Ήταν απόφοιτος (1971) της Ανωτέρας Δραματικής Σχολής Αθηνών *[[Γιώργος Θεοδοσιάδης]]*. Κατά το διάστημα 1971–1978 υπήρξε ηθοποιός του Εθνικού Θεάτρου. Τη θεατρική σεζόν 1978–1979 έγραψε ιστορία στον ρόλο του *κομπέρ* στη θρυλική παράσταση *Cabaret* που ανέβασε με τεράστια επιτυχία η Αλίκη Βουγιουκλάκη, με την οποία έκτοτε συνεργάστηκε ανελλιπώς για μια δεκαετία. Έπαιξε σε όλα τα είδη θεάτρου, από τραγωδία και κωμωδία μέχρι μιούζικαλ και επιθεώρηση, ενώ άκρως αξιόλογη είναι η συμμετοχή του στο θέατρο του ραδιοφώνου. Δίδαξε στην Ανωτέρα Δραματική Σχολή «Ίασμος» και στο Θεατρικό Εργαστήρι «Βασίλης Διαμαντόπουλος». Λάτρης της θάλασσας και δεινός ιστιοπλόος, είχε στο ενεργητικό του δεκάδες συμμετοχές και κατακτήσεις σε αγώνες ανοικτής θαλάσσης.

## Προσωπική ζωή και θάνατος
Το 1971, παντρεύτηκε με την επίσης ηθοποιό, και συμμαθήτρια του στη Σχολή Θεοδοσιάδη, Μίρκα Παπακωνσταντίνου. Χώρισαν το 1977. Έπειτα, παντρεύτηκε και χώρισε άλλες δυο φορές, με τον τελευταίο γάμο να είναι με την χορογράφο Ελίζα Πάλλη.

Απεβίωσε από καρκίνο σε ηλικία 75 ετών την 1η Σεπτεμβρίου 2024. Ενταφιάστηκε στο κοιμητήριο Ζωγράφου στις 5 Σεπτεμβρίου.

## Φιλμογραφία

## Παραπομπές

## Εξωτερικοί σύνδεσμοι
*

Κατηγορία:Έλληνες θεατρικοί επιχειρηματίες
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Όμπλαστ του Βολγκογκράντ

Το **Όμπλαστ του Βολγκογκράντ** (ρωσικά: *Волгогра́дская о́бласть*) είναι ομοσπονδιακό υποκείμενο της Ρωσίας, υπαγόμενο στο Νότιο Διαμέρισμα. Ένα τμήμα της στα ΝΑ συνορεύει με το Καζακστάν.

Πρωτεύουσά της είναι το Βολγκογκράντ (Τσαρίτσιν μεταξύ 1598-1925, Σταλινγκράντ μεταξύ 1925-1961), μία από τις μεγαλύτερες ρωσικές πόλεις (1.021.215 κάτοικοι - απογρ. 2010). Άλλες μεγάλες πόλεις είναι το Βόλζισκι (313.169) και το Καμίσιν (127.891). Γενικά είναι ένα από τα σημαντικότερα βιομηχανικά κέντρα της Ρωσικής Ομοσπονδίας, με κυρίαρχους τομείς τη μεταλλουργία, τη διύλιση πετρελαίου και τη βιομηχανία χημικών, πράγμα που όμως έχει οδηγήσει και σε πολύ μεγάλη οικολογική υποβάθμιση.

Τα εδάφη της περιφέρειας Βολγκογκράντ έγιναν θέατρο ενός από τα γνωστότερα πολεμικά γεγονότα όλων των εποχών, της ''Μάχης του Στάλινγκραντ'' ανάμεσα στη Ρωσία και τη Γερμανία. Η Μάχη, όπως επιγραμματικά αποκαλείται το σύνολο των πολεμικών επιχειρήσεων πεντέμισι μηνών (21 Αυγούστου 1942 - 2 Φεβρουαρίου 1943), έληξε με νίκη του Κόκκινου Στρατού και θεωρείται ως η απαρχή της πτώσης του Άξονα. Δεν ήταν απλά η πρώτη ήττα των χιτλερικών στρατευμάτων, αλλά μία πραγματική πανωλεθρία με τεράστιο υλικό και ψυχολογικό βάρος. Οι εισβολείς είχαν συνολικές απώλειες περίπου 900.000 ανδρών: 400.000 γερμανοί, 200.000 ρουμάνοι, 130.000 ιταλοί, 120.000 ούγγροι στρατιώτες και 50.000 ρώσοι δωσίλογοι έπεσαν νεκροί, τραυματίσθηκαν ή αιχμαλωτίσθηκαν. Ήταν επίσης η πρώτη φορά που ένας ανώτατος ναζί αξιωματικός (Αρχιστράτηγος Φρίντριχ Φον Πάουλους) παραδιδόταν.

Στην σημαία και τον θυρεό της Περιφέρειας εικονίζεται το άγαλμα Η Μητέρα Πατρίδα Καλεί.

## Παραπομπές


## Εξωτερικοί σύνδεσμοι
* 
* Επίσημη ιστοσελίδα  

*
Βολγκογκραντ
Τεντούρα

Η **τεντούρα** είναι το παραδοσιακό ηδύποτο της Πάτρας, το οποίο έχει ιδιαίτερα γλυκιά και ευχάριστη γεύση (αλλά και αρκετά σημαντική περιεκτικότητα αλκοόλ) και παρασκευάζεται με αρωματισμό ή εκχύλιση διαφόρων τύπων αποσταγμάτων, όπως ρούμι ή μπράντι ή και αλκοόλη ποτοποιίας με συνοδεία διαφόρων βοτάνων και μπαχαρικών, με κύρια συστατικά την κανέλα και το γαρύφαλλο. Στην Πάτρα και την ευρύτερη περιοχή σήμερα όλες οι ποτοποιίες παρασκευάζουν τεντούρα και η καθεμία με τη δική της ξεχωριστή γεύση.

## Περιγραφή και στοιχεία
Η τεντούρα έχει μαύρο χρώμα και πολύ γλυκιά γεύση. Πίνεται σκέτη ή με πάγο σαν απεριτίφ, ακόμα και σαν χωνευτικό μετά το φαγητό λόγω των συστατικών της. Χρησιμοποιείται στην μαγειρική σαν αρωματικό στα φαγητά, στα γλυκά, στον καφέ, καθώς και σε κοκτέιλ ποτών.

## Ονομασία, ιστορία και παραδόσεις
Σύμφωνα με μία παράδοση η προέλευσή της ανάγεται στον 15ο αιώνα, την εποχή της Ενετοκρατίας. Οι παλιοί Πατρινοί την ονόμαζαν επίσης και «μοσχοβολήθρα» επειδή είχε έντονο άρωμα και την έπιναν συνήθως μετά από ένα καλό γεύμα, σαν χωνευτικό λικέρ, αλλά και κατά τα διαλείμματα μιας κοπιαστικής αγροτικής εργασίας, κυρίως στα αλώνια. Η ετυμολογική της προέλευση πιθανολογείται στη λατινική λέξη *tinctura* που μεταφράζεται ως «βάμμα - εκχύλισμα», στα Βενετσιάνικα *tentura*.

Άλλη παράδοση λέει ότι φτιαχνόταν και πινόταν από λίγους καλόγερους και άρχοντες, άγνωστο πότε φτιάχτηκε πρώτη φορά και σύμφωνα με την παράδοση αυτή το ποτό αυτό δεν είχε συγκεκριμένο ή και καθόλου όνομα. Όταν οι Φράγκοι κατέλαβαν την Πελοπόννησο και την χώρισαν σε βαρονίες, άρχισαν να διοργανώνουν και αγώνες για την διασκέδαση τους τις γνωστές κονταρομαχίες. Σε μια τέτοια κονταρομαχία το 1218 που νίκησε ο βαρόνος της Χαλανδρίτσας Κουράνδος, και δόθηκε γεύμα προς τιμήν του όπου σερβιρίστηκε και το ποτό. Τότε σηκώθηκε κάποιος και κάλεσε και τους υπόλοιπους να κάνουν πρόποση για τον νικητή φωνάζοντας "ten hurrah" , αυτοί σηκώθηκαν και φώναξαν "tent hurrah" και από έμεινε η ονομασία τεντούρα προς ανάμνηση του γεγονότος.

## Παραπομπές


## Εξωτερικοί σύνδεσμοι

* Τηλεοπτικός σταθμός Skai, Video εκπομπής "Γυρίσματα" Video - Ποτό Τεντούρα
* Απόψεις σε θέματα Νομοθεσίας για την παρασκευή τεντούρας

Κατηγορία:Πολιτισμός στην Πάτρα
Κατηγορία:Λικέρ
Ηλεκτρική ισχύς

Η **ηλεκτρική ισχύς** είναι ο ρυθμός με το οποίον ηλεκτρική ενέργεια μεταφέρεται από ένα ηλεκτρικό κύκλωμα. Η μονάδα της ισχύος στο SI είναι το watt

## Μαθηματικά

### Κυκλώματα

Η ηλεκτρική ισχύς, όπως η μηχανική, παριστάνεται με το γράμμα P στις σχετικές εξισώσεις, αναφερόμενη στην **ενεργή** ισχύ. Η συνολική ισχύς ονομάζεται **φαινόμενη** ισχύς και συμβολίζεται με το γραμμα S. Η φαινόμενη ισχύς αποτελείται από την προαναφερθείσα ενεργή ισχύ και, επιπλέον, από την '''άεργη''' ισχύ (συμβολίζεται με το γραμμα Q) υπό την σχέση:
 
:S = P + Q*i
οπού i η φανταστική μονάδα: i^2 = -1 

Το μέτρο (αριθμητική τιμή) της φαινόμενης ισχύος ισούται με τη ρίζα του αθροίσματος των τετραγώνων της Ενεργής και της Άεργης ισχύος.
 
Είναι σημαντικό να τονιστεί ότι η άεργη ισχύς εμφανίζεται μόνο στην περίπτωση εναλλασσόμενου ρεύματος και μόνο όταν υπάρχουν επαγωγικά ή χωρητικά στοιχειά. Επαγωγικά στοιχεία είναι τα πηνία, ενώ χωρητικά είναι οι πυκνωτές. Στην περίπτωση συνεχούς ρεύματος ή εναλλασσομένου ρεύματος όπου υπάρχουν μόνο αντιστάσεις, η άεργη ισχύς είναι ίση με 0 με αποτέλεσμα η συνολική ισχύς (φαινόμενη) να ισούται με την ενεργή. 

#### Συνεχές ρεύμα

Σε κυκλώματα αντιστάσεων συνεχούς ρεύματος, η ηλεκτρική ισχύς υπολογίζεται χρησιμοποιώντας τη σχέση:

:P = V \cdot I

όπου P η ηλεκτρική ισχύς, V η διαφορά δυναμικού και I το ηλεκτρικό ρεύμα.

Ο παραπάνω νόμος, αν συνδυαστεί με τον νόμο του Ohm, δίνει την ισχύ που παράγεται από μια ηλεκτρική αντίσταση όταν περνά από μέσα της ηλεκτρικό ρεύμα έντασης I: 

:P = I^2 \cdot R

Όσο πιο μεγάλη είναι η μέγιστη ισχύς της αντίστασης, τόσο μεγαλύτερη είναι η ένταση του ρεύματος που μπορεί να την διαπεράσει χωρίς να την αλλοιώσει.

### Στο χώρο
Η ηλεκτρική ισχύς υπάρχει οπουδήποτε συνυπάρχουν ηλεκτρικά και μαγνητικά πεδία. Το πιο απλό παράδειγμα είναι ένα ηλεκτρικό κύκλωμα, όπως περιγράφεται παραπάνω. Στη γενική περίπτωση, όμως, η απλή εξίσωση P=IV πρέπει να αντικατασταθεί από μια πιο πολύπλοκη, το ολοκλήρωμα του εξωτερικού γινομένου του ηλεκτρικού επί του μαγνητικού πεδίου σε μια περιοχή, δηλαδή:

:\mathbf{P} = \int_S \mathbf{E} \times \mathbf{H} \cdot \mathbf{dA}

Το αποτέλεσμα της ολοκλήρωσης αυτής είναι ένα διάνυσμα, καθώς η ισχύς έχει και μέτρο και κατεύθυνση.

## Δείτε επίσης
* Διάνυσμα Πόιντινγκ

Κατηγορία:Ηλεκτρομαγνητισμός
Βολτ

Το **Βολτ** (Αγγλ. Volt) συμβολίζεται με το γράμμα  (V) και είναι μονάδα μέτρησης της ηλεκτρικής τάσης. Ορίζεται ως η διαφορά δυναμικού μεταξύ δύο σημείων ενός αγωγού, όταν διέρχεται από αυτόν σταθερό ρεύμα ενός Αμπέρ και καταναλώνεται ισχύς ενός Βατ. Είναι παράγωγη μονάδα του Διεθνούς συστήματος μονάδων (SI) και έλαβε το όνομά της προς τιμή του Ιταλού φυσικού, Αλεσάντρο Βόλτα.

Η μονάδα Βολτ μπορεί να εκφραστεί με τους παρακάτω τρόπους:

:\mbox{V} = \dfrac{\mbox{W}}{\mbox{A}} = \dfrac{\mbox{J}}{\mbox{A} \cdot \mbox{s}} = \dfrac{\mbox{N} \cdot \mbox{m} }{\mbox{A} \cdot \mbox{s}} = \dfrac{\mbox{kg} \cdot \mbox{m}^2}{\mbox{A} \cdot \mbox{s}^{3}} = \dfrac{\mbox{kg} \cdot \mbox{m}^2}{\mbox{C} \cdot \mbox{s}^2} = \dfrac{\mbox{N} \cdot \mbox{m}} {\mbox{C}} = \dfrac{\mbox{J}}{\mbox{C}}

*Επεξήγηση συμβόλων:*
* A = Αμπέρ
* C = Κουλόμπ
* kg = Χιλιόγραμμο
* m = Μέτρο
* N = Νιούτον
* s = Δευτερόλεπτο
* V = Βολτ
* Wb = Βέμπερ
* Τ = Τέσλα
* J = Τζάουλ
* W = Βατ

## Δείτε επίσης
* Διαφορά Ηλεκτρικού Δυναμικού ή Ηλεκτρική Τάση
* Αλεσάντρο Βόλτα

## Παραπομπές


## Εξωτερικοί σύνδεσμοι
* ''Bureau International des Poids et Mesures'', SI page 118.

Κατηγορία:Μονάδες ηλεκτρισμού
Κατηγορία:Παραγόμενες μονάδες του SI
Ροτ-Βάις Έσσεν

Η **Ροτ-Βάις Έσσεν** (*RWE*) είναι γερμανική ποδοσφαιρική ομάδα της πόλης Έσσεν. Ιδρύθηκε την 1η Φεβρουαρίου 1907 ως *SV Vogelheim* και μετά από διάφορες συγχωνεύσεις με άλλους αθλητικούς συλλόγους πήρε το 1923 τελικά το σημερινό της όνομα. Η έδρα της από το 2013 είναι το Stadion Essen, το οποίο με 20.650 είναι το μεγαλύτερο σε χωρητικότητα στάδιο της πόλης.

## Τρέχουσα Σύνθεση
* Η σύνθεση είναι επικαιροποιημένη για τον Φεβρουάριο 2020.

## Τίτλοι
* Πρωτάθλημα ποδοσφαίρου Γερμανίας: 1955
* Κύπελλο Γερμανίας: 1953

## Διάσημοι παίκτες
* Μεσούτ Εζίλ
* Χέλμουτ Ραν
* Ότο Ρεχάγκελ
* Χορστ Χρούμπες
* Μάριο Μπάσλερ

## Εξωτερικοί σύνδεσμοι

* Επίσημος ιστότοπος
* Οπαδικό fanzine

## Παραπομπές


Κατηγορία:Ιδρύσεις αθλητικών συλλόγων το 1907
Κατηγορία:Ιδρύσεις ποδοσφαιρικών ομάδων το 1907
Κατηγορία:Έσσεν
Δημοκρατία της Καλμίκια

Η **Δημοκρατία της Καλμίκια** ή **της Καλμουχίας** (Καλμίκ: Хальмг Таңһч; ρωσικά: Респу́блика Калмы́кия) είναι ομοσπονδιακό υποκείμενο της Ρωσίας, υπαγόμενο στο Νότιο Διαμέρισμα. Οφείλει το νομικό καθεστώς της στους Καλμίκους, ένα φύλο μογγολικής καταγωγής που είναι ο μοναδικός βουδιστικός λαός της Ευρώπης.

Το έδαφος της Καλμίκια καλύπτεται κυρίως από στέππα και είναι αραιοκατοικημένο. Μοναδική πόλη είναι η πρωτεύουσα Ελίστα (103.749 κάτοικοι - απογρ. 2010), όπου είναι συγκεντρωμένο το 1/3 του πληθυσμού. Το 56% των κατοίκων ζουν ακόμα με τον παραδοσιακό τρόπο, σε μικρούς αγροτικούς - κτηνοτροφικούς οικισμούς.

Με βάση την απογραφή του 2002, οι Καλμίκοι αντιπροσωπεύουν το 53,3% των κατοίκων της Δημοκρατίας. Οι Ρώσοι ανέρχονται σε 33,6%. Συναντώνται επίσης ευάριθμοι Τσετσένοι (2%) και Δαργίνοι (2,5%).

## Παραπομπές


## Εξωτερικοί σύνδεσμοι

* Επίσημη ιστοσελίδα (στη ρωσική)
Κατάλογος εφημερίδων Κύπρου

Κατάλογος εφημερίδων που εκδίδονται στην Κύπρο.

## Στα ελληνικά
### Καθημερινές
*Αλήθεια
*Η Σημερινή
*Μάχη
*Ο Φιλελεύθερος
*Πολίτης
*Χαραυγή
*XPress Οικονομική

### Εβδομαδιαίες
*Η Καθημερινή
*"24"
*Αντίλογος
*Γνώμη
*Θάρρος
*Το Κυπριακό Ποντίκι

#### Μηνιαίες
*Η εφημερίδα της Χλώρακας
*Οικολόγος
*Πράσινη ασπίδα

#### Κυβερνητικές
*Επίσημη Εφημερίδα της Κυπριακής Δημοκρατίας

#### Συνδικαλιστικές
*Δημόσιος Υπάλληλος
*Εργατική φωνή
*Εργατικό βήμα

#### Αθλητικές
*Αθλητική Πάφος
*Αθλητική της Κυριακής
*Αθλητικό Βήμα
*Θρύλος
*Πράσινη Κερκίδα
*Τριφύλλι

### Διαδικτυακές
*24sports.com.cy
*Balla.com.cy
*kerkida.net
*Newzup.com
*ShootandGoal
*Super Sport FM

### Μηνιαίες
*Χρηματιστηριακά Νέα

## Στα τουρκικά
### Καθημερινές
*Αβρούπα
*Barış
*Demokrat Bakış
*Güneş
*Halkın Sesi
*Havadis
*Kıbrıs
*Kıbrıs Postası
*Kıbrıslı
*Star Kıbrıs
*Yeni Düzen

### Εβδομαδιαίες
*Yenicağ

## Στα αγγλικά
### Καθημερινές
*Cyprus Mail
*The Cyprus Daily

### Εβδομαδιαίες
*Cyprus Observer
*Cyprus Today
*Cyprus Weekly
*Financial Mirror

## Βλέπε επίσης
*Εφημερίδα
*Κατάλογος εφημερίδων λοιπής Ελλάδας
*Κατάλογος εφημερίδων Θεσσαλονίκης
*Κατάλογος εφημερίδων Αθήνας και Πειραιά

Κατηγορία:Εφημερίδες με τόπο έκδοσης την Κύπρο
Κατηγορία:Κατάλογοι που αφορούν την Κύπρο
Αντιπρωτόνιο

Το **αντιπρωτόνιο** είναι δομικό σωματίδιο της αντιύλης (αντισωματίδιο) το οποίο έχει την ίδια μάζα με το πρωτόνιο αλλά αντίθετο (-1) φορτίο. Τα αντιπρωτόνια είναι σταθερά σωματίδια, αλλά στο περιβάλλον της ύλης συνήθως έχουν μικρή διάρκεια ζωής γιατί σε επαφή με πρωτόνια εξαϋλώνονται (ένα αντιπρωτόνιο με ένα πρωτόνιο) και η μάζα τους μετατρέπεται σε ενέργεια.

Κατηγορία:Υποατομικά σωμάτια
Κατηγορία:Βαρυόνια
Κατηγορία:Αντιύλη
Κανόνες του Κίρχοφ

Οι κανόνες του Κίρχοφ είναι δύο και αφορούν τα ηλεκτρικά κυκλώματα. Εκφράζουν θεμελιώδεις αρχές διατήρησης της Φυσικής στα ηλεκτρικά κυκλώματα.

## Πρώτος κανόνας του Κίρχοφ
thumb|Κόμβος ηλεκτρικού κυκλώματος με επισήμανση των εντάσεων του ηλεκτρικού ρεύματος. Με βάση τον πρώτο κανόνα του Κίρχοφ μπορούμε να υπολογίσουμε τη φορά και το μέγεθος της έντασης Ι<sub>3</sub>, αν γνωρίζουμε τις άλλες δύο εντάσεις.

Έστω ένας κόμβος στον οποίο εισρέει και εξέρχεται ηλεκτρικό ρεύμα. Επιπλέον θεωρούμε ως ετερόσημες τις τιμές των εντάσεων ανάλογα με το αν εισρέουν ή εκρέουν από τον κόμβο. Από την αρχή διατήρησης του φορτίου προκύπτει ότι *το αλγεβρικό άθροισμα όλων των εντάσεων των ρευμάτων που εισρέουν και εκρέουν από τον κόμβο ισούται με μηδέν*. Με άλλα λόγια όσο φορτίο έρχεται συνολικά στον κόμβο ταυτόχρονα φεύγει από τον κόμβο, ο κόμβος δε συσωρεύει ούτε χάνει ηλεκτρικό φορτίο. Ισοδύναμη έκφραση του κανόνα είναι και η εξής:

Το άθροισμα των εντάσεων του ηλεκτρικού ρεύματος που εισέρχονται στον κόμβο Σ(Ιεισερχόμενο) ισούται με το άθροισμα των εντάσεων που εξέρχονται από τον κόμβο Σ(Ιεξερχόμενο).

Σ(Ιεισερχόμενο)=Σ(Ιεξερχόμενο)

Αν οριστεί οτι το ρεύμα που εισέρχεται στον κόμβο έχει θετικό πρόσημο και αυτό που εξέρχεται αρνητικό (ή αντίστροφα) ο κανόνας μπορεί να εκφραστεί ως εξής:
Σ(Ιολ)=0 .

## Δεύτερος κανόνας του Κίρχοφ
thumb|left|Απλό κύκλωμα με επισήμανση των κόμβων. Με βάση το δεύτερο κανόνα του Κίρχοφ ισχύει ότι V<sub>ΑΕ</sub>+V<sub>ΕΔ</sub>+V<sub>ΔΒ</sub>+V<sub>ΒΑ</sub>=0.

Έστω ένας βρόχος, δηλαδή ένα κλειστό υποκύκλωμα, σε ένα ηλεκτρικό κύκλωμα. Διασπάμε το βρόχο σε επιμέρους κλάδους και υπολογίζουμε τη διαφορά δυναμικού στον κάθε κλάδο. Από την αρχή διατήρησης της ενέργειας προκύπτει ότι *το άθροισμα όλων των διαφορών δυναμικού στους επιμέρους κλάδους ενός βρόχου ισούται με μηδέν* δηλαδή Σ(ΔV)=0. Με άλλα λόγια δεν υπάρχει τρόπος σε έναν κλειστό βρόχο να δημιουργήσουμε ηλεκτρικό πεδίο τέτοιο, ώστε να εξαναγκάσουμε το ηλεκτρικό ρεύμα να διαρέει από ένα σημείο του σε ένα άλλο. Το ρεύμα σε ένα κλειστό κύκλωμα αναγκαστικά διαρρέει με μία συγκεκριμένη φορά.

## Δείτε επίσης
* Γκούσταβ Κίρχοφ

Κατηγορία:Ηλεκτρικά κυκλώματα
Κατηγορία:Ηλεκτρισμός
Κανόνας του Κίρχοφ
Τζάουλ

Ο όρος **τζάουλ** μπορεί να αναφέρεται:
* στον Άγγλο φυσικό Τζέιμς Πρέσκοτ Τζάουλ
* στη μονάδα μέτρησης της ενέργειας τζάουλ (joule)
* στο νόμο του Τζάουλ σχετικά με τη μεταβολή της θερμικής ενέργειας ενός αντιστάτη
* στο φαινόμενο της αύξησης της θερμοκρασίας αντιστάτη από τον οποίο διέρχεται ηλεκτρικό ρεύμα
Ελένη Αγγελίνα Κομνηνή

Η **Ελένη Αγγελίνα Κομνηνή** ήταν δούκισσα Αθηνών μετά το θάνατο του συζύγου της Γουλιέλμου ντε Λα Ρος το 1287, και βαρώνη της Καρύταινας μετά το θάνατο του δεύτερου συζύγου της Ούγου του Μπριέν.

## Βιογραφία
Ήταν θυγατέρα του ηγεμόνα της Θεσσαλίας, σεβαστοκράτορα Ιωάννη Α΄ Δούκα Αγγέλου από τη Δυναστεία των Αγγέλων και της κόρης ενός Βλάχου αρχηγού, γνωστής μόνο με το μοναστικό όνομά της, «Υπομονή». Ήταν γόνος τριών σπουδαίων δυναστειών, αυτοκρατόρων του Βυζαντίου, των Δουκών, των Αγγέλων και των Κομνηνών. Πριν νυμφευθεί το Γουλιέλμο ντε Λα Ρος, εθεωρείτο από τις πιο περιζήτητες αρχοντοπούλες, καθώς είχε την πιο αριστοκρατική καταγωγή. 

To 1275, ο αυτοκράτορας Μιχαήλ Η΄ Παλαιολόγος εξαπέλυσε μεγάλη εκστρατεία κατά του Ιωάννη Δούκα. Οι βυζαντινές δυνάμεις προέλασαν γρήγορα και έθεσαν την πρωτεύουσά του, Νέαι Πάτραι, υπό πολιορκία. Ο σεβαστοκράτωρ κατάφερε να δραπετεύσει και να εξασφαλίσει  τη βοήθεια του Δούκα των Αθηνών, Ιωάννη ντε Λα Ρος, με αντάλλαγμα τον γάμο της Ελένης με τον γιο και διάδοχο του Ιωάννη ντε Λα Ρος, Γουλιέλμο, και τα κάστρα της Λαμίας, του Σιδηρόκαστρου, του Γαρδικίου και της Γραβιάς ως προίκα.

Όταν πέθανε ο σύζυγός της, το 1287, ανέλαβε το Δουκάτο των Αθηνών για λογαριασμό του επτάχρονου γιου τους Γκυ Β΄ ντε Λα Ρος. 

Το 1291 παντρεύτηκε τον Ούγο του Μπριέν, και κληρονόμησε από αυτόν την Βαρωνία της Καρύταινας και τιμάρια στην Νεάπολη της Ιταλίας. Η κόρη τους Ιωάννα ντε Μπριέν παντρεύτηκε τον Νικόλαο Α' Σανούδο δούκα της Νάξου.

Έκοψε νομίσματα που φέρουν την επιγραφή "κυρία του ημίσεως τιμαρίου της Καρυταίνης", για την ακρίβεια: 
*HELENA D*I GRA* (εννοεί HELENA Dei GRAtia - Έλενα με τη χάρη του Θεού)
*CLARICTIA S*F. (εννοεί CLARICTIAe Semis Feudi - Ήμισυ Φέουδο Καρυταίνης)

## Παραπομπές


## Πηγές
* Ανέκδοτα νομίσματα και μολυβδόβουλλα των κατά τους μέσους αιώνας Δυναστών της Ελλάδος / υπό Παύλου Λάμπρου, Εν Αθήναις : Εκ του Τυπογραφείου αδελφών Πέρρη, 1880, σελ. 29-30
* 
* 
* 

Κατηγορία:Δούκισσες των Αθηνών
Κατηγορία:Οικογένεια ντε Λα Ρος
Κατηγορία:Βαρωνέσσες του Πριγκιπάτου της Αχαΐας
Κατηγορία:Βαρωνία της Καρύταινας
Κατηγορία:Δυναστεία των Αγγέλων
Κατηγορία:Βυζαντινοί του 13ου αιώνα
Βατ

Ο όρος **Βατ** (Watt) μπορεί να αναφέρεται:
*στον Βρετανό μηχανικό Τζέιμς Βατ
*στην μονάδα μέτρησης ισχύος «βατ» που συμβολίζεται με το γράμμα W
Γκέοργκ Ωμ

Ο **Γκέοργκ Ωμ** (*Georg Ohm*, 16 Μαρτίου 1789 - 6 Ιουλίου 1854) ήταν Γερμανός φυσικός. Ο πατέρας του ήταν κλειδαράς και ακολούθησε στην αρχή το επάγγελμά του. Αργότερα σπούδασε και το 1813 διορίστηκε δάσκαλος στο Μπάμπεργκ. Μετά από τέσσερα χρόνια έγινε καθηγητής Μαθηματικών και της Φυσικής στο Κολέγιο των Ιησουϊτών στην Κολωνία και το 1826 έγινε καθηγητής στη Σχολή Παλέρμου του Βερολίνου. Για αρκετό διάστημα, έμεινε μακριά από τη διδασκαλία, επειδή διαφώνησε με το υπουργείο Παιδείας πάνω σε ζητήματα παιδαγωγικής. Στο διάστημα αυτό είχε τη δυνατότητα να ασχοληθεί σοβαρά με τη Φυσική Επιστήμη, την οποία εμπλούτισε με ιδιαίτερα σοβαρές ανακαλύψεις. Το 1833 διορίστηκε διευθυντής στην Πολυτεχνική Σχολή της Νυρεμβέργης και το 1849 έγινε καθηγητής της Φυσικής στο Πανεπιστήμιο του Μονάχου.

## Έργο
Στον Ωμ οφείλεται η ανακάλυψη του θεμελιώδους νόμου του συνεχούς ηλεκτρικού ρεύματος (1827). Το 1830 επισήμανε το φαινόμενο της πόλωσης των ηλεκτρικών στηλών. Ο Ωμ ασχολήθηκε επίσης με την Ακουστική, την Οπτική και τη Μηχανική. Το 1843 απέδειξε ότι το ανθρώπινο αυτί είναι σε θέση να συλλάβει ημιτονοειδείς ταλαντώσεις και διατύπωσε μια θεωρία για τη λειτουργία της σειρήνας.

Προς τιμή του η μονάδα μέτρησης της αντίστασης ενός ηλεκτρικού διπόλου (V/I) ονομάστηκε Ωμ. 1Ω= 1V/1A.

Κατηγορία:Γερμανοί φυσικοί
Κατηγορία:Βαυαροί
Κατηγορία:Φυσικοί του 19ου αιώνα
Ρόμπερτ Οπενχάιμερ

Ο **Τζούλιους Ρόμπερτ Οπενχάιμερ** (*Julius Robert Oppenheimer*, 22 Απριλίου 1904 – 18 Φεβρουαρίου 1967) ήταν Αμερικανός θεωρητικός φυσικός, γερμανικής καταγωγής, γνωστός κυρίως για τη δουλειά του στην κατασκευή της πρώτης ατομικής βόμβας γι' αυτό είναι γνωστός ως "ο πατέρας της ατομικής βόμβας". 

## Βιογραφία
Γεννήθηκε στη Νέα Υόρκη τον Απρίλιο του 1904 όπου και μεγάλωσε, από Εβραίους γονείς. Σπούδασε στα πανεπιστήμια του Χάρβαρντ και Κέμπριτζ. Έγινε καθηγητής στο Πανεπιστήμιο της Καλιφόρνιας. Ασχολήθηκε με την κβαντική φυσική των υποατομικών σωματιδίων και τις πυρηνικές αντιδράσεις. Εκτός από τη φυσική, τον γοήτευε η φιλοσοφία και η γαλλική φιλολογία, ενώ έμαθε λατινικά, αρχαία ελληνικά και σανσκριτικά.

Έγινε γνωστός για τον ρόλο του ως διευθυντής του Σχεδίου Μανχάτταν, την προσπάθεια της κατασκευής του πρώτου πυρηνικού όπλου, στο μυστικό εργαστήριο στο Λος Άλαμος στην πολιτεία του Νέου Μεξικού. Ως «πατέρας της ατομικής βόμβας», που είχε ισχύ 18.000 τόνων ΤΝΤ, υποστήριξε τη χρήση της, που κατέστρεψε τις ιαπωνικές πόλεις της Χιροσίμα και του Ναγκασάκι στις 6 και 9 Αυγούστου 1945, στην τελική φάση του Β΄ Παγκοσμίου Πολέμου. Άλλες εργασίες του είχαν σχέση με τη θεωρητική αστρονομία, την κβαντική θεωρία πεδίου και τη φασματοσκοπία. Απεβίωσε στις 18 φεβρουαρίου του 1967 με αιτία θανάτου καρκίνο του λάρυγγα.

## Μετά τον πόλεμο
Μετά τον πόλεμο έγινε επικεφαλής σύμβουλος στη νεοσύστατη Επιτροπή Ατομικής Ενεργείας των Ηνωμένων Πολιτειών και χρησιμοποίησε τη θέση του για να ασκήσει πιέσεις για τον διεθνή έλεγχο της πυρηνικής ενέργειας και την αποτροπή της διάδοσης των πυρηνικών όπλων και της κούρσας εξοπλισμών με τη Σοβιετική Ένωση. Η μεγάλη συμβολή του στον σχεδιασμό και την κατασκευή της πρώτης ατομικής βόμβας αλλά και στη δημιουργία μίας ισχυρής παράδοσης στη θεωρητική φυσική στις Η.Π.Α., με σημαντικό ρόλο και σε θέματα στρατιωτικών εξοπλισμών, δεν στάθηκαν ικανά να τον προστατεύσουν την μακαρθική περίοδο. Αφού προκάλεσε την οργή πολλών πολιτικών με τις ειλικρινείς απόψεις του κατά τη διάρκεια του δευτέρου «Ερυθρού Τρόμου», κρίθηκε "ακατάλληλος να υπηρετήσει τη χώρα", σύρθηκε σε δίκη -με πολύ μεγάλη δημοσιότητα- για τις φιλειρηνικές και δημοκρατικές του θέσεις και η διαβάθμιση ασφαλείας του ανακλήθηκε το 1954 και ουσιαστικά έχασε την άμεση πολιτική επιρροή του. Συνέχισε να παραδίδει μαθήματα, να γράφει και να εργάζεται στη φυσική. Μία δεκαετία αργότερα, αποκαταστάθηκε όταν ο πρόεδρος Τζον Φιτζέραλντ Κένεντι του απένειμε (και ο Λίντον Τζόνσον του παρέδωσε) το βραβείο «Ενρίκο Φέρμι» ως χειρονομία της πολιτικής αποκατάστασης.

Ο Ρόμπερτ Οπενχάιμερ πέθανε το 1967. Ο θάνατός του αποτέλεσε μεγάλη απώλεια για τον επιστημονικό χώρο.

## Παραπομπές


## Βιβλιογραφία
* Μαγκίρης, Βαγγέλης: «J. Robert Oppenheimer (1904-1967): Η αυγή της Πυρηνικής Εποχής», *[[Περισκόπιο της Επιστήμης]]*, τεύχος 208 (Ιούλιος-Αύγ. 1997), σσ. 12-13

Κατηγορία:Αμερικανοί φυσικοί
Κατηγορία:Αμερικανοεβραίοι επιστήμονες
Κατηγορία:Θεωρητικοί της σχετικότητας
Κατηγορία:Αγνωστικιστές
Έντουαρντ Βίκτορ Άπλετον

Ο **Έντουαρντ Βίκτορ Άπλετον** ( 6 Σεπτεμβρίου 1892 – 21 Απριλίου 1965) ήταν Βρετανός φυσικός.

Το 1924 με τη βοήθεια του BBC, έθεσε σε εφαρμογή για πρώτη φορά το ραντάρ. Το 1936, μετά από 12 χρόνια έρευνας στο Πανεπιστήμιο του Λονδίνου, ανακάλυψε τη μόνιμη ιονοσφαιρική ζώνη F_2 (σε ύψος 225 έως 400 χιλιόμετρα, που σήμερα ονομάζεται ζώνη ή στρώμα του Άπλετον). Το στρώμα αυτό αποτελείται από ιόντα και αντανακλά βραχέα κύματα.

Στη συνέχεια κατέγραψε τις ραδιοφωνικές αντηχήσεις σε καθοδικό παλμογράφο. Με αυτό το επίτευγμα συνέβαλε στην ανακάλυψη της τεχνικής του «ραντάρ» για την ανίχνευση αεροσκαφών, που αναπτύχθηκε ιδιαίτερα κατά τη διάρκεια του Δεύτερου Παγκόσμιου Πολέμου.

Για την ανακάλυψη των φορτισμένων με ηλεκτρισμό στρωμάτων μορίων του άνω μέρους της ατμόσφαιρας δόθηκε το όνομά του στο τμήμα F2 της «ιονόσφαιρας». Το 1947 τιμήθηκε με το βραβείο Νόμπελ Φυσικής για την ανακάλυψή του αυτή. (Το στρώμα F_1 βρίσκεται σε ύψος 200 ως 300 χιλιόμετρα και υπάρχει μόνο την ημέρα).

Ήταν μασόνος.

## Παραπομπές


Κατηγορία:Άγγλοι φυσικοί
Κατηγορία:Βραβευμένοι με Νόμπελ Φυσικής
Κατηγορία:Φυσικοί του 20ού αιώνα
Κατηγορία:Απόφοιτοι του Πανεπιστημίου του Κέιμπριτζ
Ιβίσκος

Ο **ιβίσκος** (επιστ. ονομ.: *Hibiscus*) είναι γένος αγγειόσπερμων δικότυλων φυτών, που ανήκει στην τάξη Μαλαχώδη και στην  οικογένεια Μαλαχοειδή με 200 είδη, συμπεριλαμβανομένων δέντρων, θάμνων και ποωδών φυτών.
Η καταγωγή του είναι από την Ανατολική Ασία.
Τα φύλλα του έχουν νευρώσεις, εναλλάσσονται και έχουν μίσχους.
Τα άνθη του έχουν 5 μεγάλα πέταλα είναι σε  σχήμα κώνου και έχουν χρωματισμούς κόκκινους, λευκούς, ροζ και κίτρινους.
Τα περισσότερα είδη είναι θάμνοι και καλλωπιστικά φυτά.

Αξίζει να σημειωθεί ότι παλαιότερα η μπάμια ταξινομούνταν ως ένα είδος ιβίσκου, αλλά η σύγχρονη ταξινόμηση την έχει μεταφέρει στο γένος *Abelmoschus* ως *Abelmoschus esculentus* (*Αβελμόσχος ο εδώδιμος*).

## Τα είδη
Το πιο κοινό είδος είναι ο Ιβίσκος ο συριακός (*Hibiscus syriacus*), (αλλιώς αλθαία), φυλλοβόλος θάμνος ή μικρό δέντρο καλλωπιστικό με πολύ ωραία μεγάλα άνθη, λευκού, μωβ ή ροζ χρώματος. Ανθίζει το καλοκαίρι. Τα φύλλα του είναι μεγάλα, τριγωνικά και οδοντωτά. Συνήθως φυτεύεται κατά μήκος των δρόμων.
Ευαίσθητος στο ψύχος αγαπά τα ηλιόλουστα μέρη, ενώ είναι ανθεκτικός στην ξηρασία. Πολλαπλασιάζεται κυρίως με μοσχεύματα, παραφυάδες και καταβολάδες.

Ο Ιβίσκος ο καννάβινος (**Hibiscus cannabinus**) είναι ποώδες μονοετές φυτό φτάνει σε ύψος τα 3,5 μέτρα τα φύλλα του συγκεντρώνονται στις κορυφές των βλαστών. Τα άνθη του είναι κίτρινα και στο κέντρο τους μοβ, βγαίνουν δε από τις μασχάλες των φύλων. Το φυτό είναι ιδιαίτερης οικονομικής  σημασίας και καλλιεργείται σε περιοχές της Αφρικής για τις  κλωστικές ίνες που βγαίνουν από το φλοιό του ,γνωστές με την ονομασία **κέναφ** ή κάνναβιτης Βομβάης. Οι καλύτερης ποιότητας ίνες λαμβάνονται την περίοδο της ανθοφορίας του φυτού. Έχουν μήκος ένα μέτρο χρώμα κιτρινωπό και εξαιρετική ανθεκτικότητα. Με αυτές κατασκευάζονται ανθεκτικά σακιά, σχοινιά και χαλιά.
Από τα σπόρια του παρασκευάζονται ζωοτροφές.

Ο Ιβίσκος ο σινικός (**Ιβίσκος η σινική ροδή)** - *Hibiscus rosa-sinensis*) καλλιεργείται στην Κίνα και χρησιμοποιείται στην παρασκευή χαρτιού. Καλλιεργείται και ως καλλωπιστικό για τα μεγάλα, συνήθως κόκκινα, άνθη του.

Ο **ιβίσκος της Ερυθραίας** (**Ιβίσκος η σαβδαρίφη** - *Hibiscus sabdariffa*) καλλιεργείται για τα άνθη του από τα οποία παρασκευάζεται αφέψημα χωνευτικό και τονωτικό κατάλληλο και για την καταπολέμηση της υπέρτασης.

Κοινό καλλωπιστικό φυτό είναι και ο ιβίσκος ρόζα ή **κινέζικη τριανταφυλλιά** που φτάνει σε ύψος τα 4 μέτρα και καλλιεργείται για τα μεγάλα , όμορφα κωνικά του άνθη σε ποικιλία χρωμάτων. Το φυτό έχει υποστεί πολλές διασταυρώσεις και σήμερα υπάρχουν περίπου 800 είδη καλλιεργούμενων ποικιλιών.

Ο **ιβίσκος ο τρισχιδής** είναι μονοετές φυτό με πολλές διακλαδώσεις των βλαστών του που φέρουν πολλές τρίχες. Τα άνθη του έχουν χρώμα κόκκινο, λευκό ή κίτρινο και ανοίγουν όταν είναι στον ήλιο ενώ κλείνουν όταν είναι στη σκιά.

## Παραπομπές


## Εξωτερικοί σύνδεσμοι
* 
* 

Κατηγορία:Μαλαχοειδή
Κατηγορία:Χλωρίδα της Ασίας
Κατηγορία:Καλλωπιστικά φυτά
Κατηγορία:Άνθη
Συνθήκη του Βελιγραδίου (1739)

Η **Συνθήκη του Βελιγραδίου του 1739**, ήταν συνθήκη ειρήνης που συνομολογήθηκε στις 18 Σεπτεμβρίου 1739 στο Βελιγράδι, κατόπιν της μεσολάβησης της Γαλλίας και υπογράφτηκε μεταξύ Οθωμανικής και Αψβουργικής αυτοκρατορίας αφενός, και Ρωσικής και Οθωμανικής αυτοκρατορίας αφετέρου. 
Με τη συνθήκη αυτήν τερματίζονταν δύο ταυτόχρονοι πόλεμοι, ο διετής πόλεμος μεταξύ Οθωμανών και Αψβούργων του 1737-39, ο οποίος προκλήθηκε όταν η Αυστρία θέλησε να επέμβει υπέρ της Ρωσίας στον εξελισσόμενο τότε Ρωσοτουρκικό πόλεμο του 1735-39 και αυτός ο Ρωσοτουρκικός.

Με τη συνθήκη αυτή, οι Αψβούργοι επέστρεφαν στους Οθωμανούς τη Βόρειο Σερβία και το Βελιγράδι και στη Βλαχία την Ολτένια (Wallachia Minor), μεταθέτοντας έτσι τα Αυστρο-Τουρκικά σύνορα στη γραμμή των ποταμών Σαύο και Δούναβη. Η ειρήνευση αυτή ανάγκασε και τους Ρώσους να υπογράψουν ειρήνη με τους Τούρκους, τερματίζοντας και τον μεταξύ τους πόλεμο με τη συνθήκη της Νύσσας.

## Εξωτερικοί σύνδεσμοι
* 

Βελιγραδι 1739
Βελιγραδίου (1739)
Κατηγορία:Συνθήκες της Αυστριακής Αυτοκρατορίας
Βελιγραδίου
Κατηγορία:Οθωμανική Σερβία
Υπεύθυνη δήλωση

Η **υπεύθυνη δήλωση** είναι δήλωση προς δημόσια αρχή για κάποιο γεγονός ή στοιχείο, το οποίο δεν προκύπτει από το δελτίο αστυνομικής ταυτότητας του ενδιαφερομένου. Με τη δήλωση αυτή το γεγονός ή το στοιχείο αυτό θεωρείται ότι έχει αποδειχθεί. Συνήθως χρησιμοποιείται για γεγονότα, των οποίων η απόδειξη είναι δύσκολη έως αδύνατη με άλλον τρόπο (π.χ. κλοπή ή απώλεια αντικειμένου), μπορεί όμως και να χρησιμοποιηθεί για διευκόλυνση του πολίτη (σύνταξη υπεύθυνης δήλωσης αντί για την υποβολή σειράς δικαιολογητικών). Μπορεί να είναι αυτοτελής ή ενσωματωμένη σε άλλο έντυπο που απευθύνεται στην αρχή αυτήν.

Την ευθύνη για την αλήθεια των γεγονότων που αναφέρονται στην υπεύθυνη δήλωση φέρει αυτός που την υπογράφει και η δημόσια αρχή επιτρέπεται να διασταυρώσει το περιεχόμενό της. Η ψευδής δήλωση ή η απόκρυψη αληθινών γεγονότων με υπεύθυνη δήλωση αποτελεί ποινικό αδίκημα. Αν η ψευδής δήλωση έγινε με σκοπό τον προσπορισμό περιουσιακού οφέλους πάνω από ένα ποσό, η πράξη θεωρείται κακούργημα. Ποινικό αδίκημα διαπράττει και ο δημόσιος υπάλληλος, ο οποίος εν γνώσει του παραλείπει την άμεση καταμήνυση ψευδούς ή αναληθούς υπεύθυνης δήλωσης.

Στο παρελθόν η υπεύθυνη δήλωση ενώπιον δημόσιας αρχής ρυθμιζόταν από το νομοθετικό διάταγμα 105/1969, γι' αυτό και έχει καθιερωθεί η έκφραση **«υπεύθυνη δήλωση του νόμου 105»**. Σήμερα ρυθμίζεται από το άρθρο 8 του ν. 1599/1986 όπως έχει στο μεσοδιάστημα τροποποιηθεί.

Ως το 2001 η υπεύθυνη δήλωση έπρεπε να συνταχθεί σε ειδικό έγγραφο και να καταβληθεί τέλος χαρτοσήμου. Το 2001 καταργήθηκε το τέλος χαρτοσήμου στην υπεύθυνη δήλωση. Υπουργική απόφαση ορίζει ποια στοιχεία οφείλει να περιέχει κάθε υπεύθυνη δήλωση. Η κάθε δημόσια αρχή οφείλει να διαθέτει δωρεάν τα σχετικά έντυπα στους πολίτες για υπεύθυνες δηλώσεις που απευθύνονται σε αυτήν.

## Εξωτερικοί σύνδεσμοι
* Κατάλογος εντύπων σε ηλεκτρονική μορφή
* Έντυπα Υπεύθυνης Δήλωσης και συναφής νομοθεσία

Κατηγορία:Διοικητικό Δίκαιο
Συνθήκη της Νις

Η **συνθήκη της Νις** υπεγράφη στη Νις (Niš) της Σερβίας, μεταξύ Οθωμανικής και Ρωσικής αυτοκρατορίας στις 3 Οκτωβρίου 1739, τερματίζοντας τον Ρωσο-Τουρκικό πόλεμο του 1735-39, στον οποίο συμμετείχε και η Αυστρία. Η συνθήκη υπεγράφη υπό την πίεση των Αυστριακών, οι οποίοι ανάγκασαν τους Ρώσους να αποδεχτούν μετριοπαθέστερους όρους, αν και είχαν νικήσει στρατιωτικά τους Τούρκους. Ένας επιπρόσθετος λόγος της ρωσικής μετριοπάθειας ήταν και ο φόβος τους για επικείμενη Σουηδική επίθεση. Με τη συνθήκη απέκτησαν πλήρη κυριότητα επί του Αζόφ, στο οποίο τους επιτράπηκε να κατασκευάσουν λιμενικές εγκαταστάσεις, αν και τους απαγορεύτηκε να διατηρούν στόλο στη Μαύρη Θάλασσα και να οχυρώσουν τα παράλιά της.

Τον ίδιο χρόνο, οι Αυστριακοί και οι Οθωμανοί σύναψαν χωριστά τη συνθήκη του Βελιγραδίου.

## Πηγές
* *[http://www.vehi.net/brokgauz/index.html Brockhaus and Efron Encyclopedic Dictionary]*, 1890-1906.

Κατηγορία:Συνθήκες
Νυσσα 1739
Κατηγορία:Συνθήκες της Αυστριακής Αυτοκρατορίας
Κατηγορία:Συνθήκες της Ρωσίας
Κατηγορία:Ρωσοτουρκικοί πόλεμοι
Βίλχελμ Κόνραντ Ρέντγκεν

Ο **Βίλχελμ Κόνραντ Ρέντγκεν** (*Wilhelm Conrad Röntgen*, 27 Μαρτίου 1845 - 10 Φεβρουαρίου 1923) ήταν Γερμανός φυσικός. Σπούδασε στο ETH Ζυρίχης. Διετέλεσε υφηγητής στο πανεπιστήμιο του Στρασβούργου το 1874, τακτικός καθηγητής της Φυσικής και διευθυντής του εργαστηρίου Φυσικής του πανεπιστημίου Γκίσεν, καθηγητής στο Πανεπιστήμιο του Βύρτσμπουργκ το 1885 και τελικά καθηγητής στο πανεπιστήμιο του Μονάχου (1900 - 1920). Κατά το 1895, ενώ έκανε στο Βίρτσμπουργκ πειράματα για τη σπουδή της ηλεκτρικής αγωγιμότητας των αερίων, ανακάλυψε τις ακτίνες Χ *(ή τις ακτίνες Ρέντγκεν, όπως λέγονται εις τιμήν του)*. Απέδειξε ότι οι ακτίνες Χ διαδίδονται σε ευθεία γραμμή και δεν είναι δυνατό να διαθλαστούν ή να ανακλαστούν και ότι δεν επηρεάζονται από τα ηλεκτρικά μαγνητικά πεδία. Έκανε επίσης μελέτες σχετικές με την ελαστικότητα των σωμάτων, την ειδική θερμότητα των αερίων, τη θερμική αγωγιμότητα των κρυστάλλων, την απορρόφηση των θερμικών ακτίνων από τα αέρια κλπ. Το 1896 τιμήθηκε με το μετάλλιο Ρούμφορ της Βασιλικής Εταιρείας και το 1901 με το Νόμπελ Φυσικής.

## Παραπομπές


## Εξωτερικοί σύνδεσμοι

Κατηγορία:Γερμανοί φυσικοί
Κατηγορία:Βραβευμένοι με Νόμπελ Φυσικής
Κατηγορία:Φυσικοί του 19ου αιώνα
Κατηγορία:Γερμανοί νομπελίστες
Ευαντζελίστα Τοριτσέλι

Ο **Εβαντζελίστα Τοριτσέλι** (, 15 Οκτωβρίου 1608 – 25 Οκτωβρίου 1647) ήταν Ιταλός φυσικός και μαθηματικός, που είναι κυρίως γνωστός για την εφεύρεση του υδραργυρικού βαρόμετρου και την πρώτη μέτρηση της ατμοσφαιρικής πίεσης. Η μονάδα **Τορ** παίρνει την ονομασία της από αυτόν.

## Βιογραφία
Ο Τοριτσέλι γεννήθηκε στο παπικό κράτος Φαέντσα. Όταν ήταν σε νεαρή ηλικία ο πατέρας του πέθανε και ο ορφανός Ευαντζελίστα εκπαιδεύτηκε υπό τη φροντίδα ενός μοναχού Camaldolese, ο οποίος έβαλε αρχικά τον νέο Τοριτσέλι σε ένα κολλέγιο Ιησουιτών το 1624, όπου σπούδασε μαθηματικά και φιλοσοφία μέχρι το 1626.

Το 1627 τον έστειλαν στη Ρώμη για να συνεχίσει τις σπουδές του, στις επιστήμες και τα μαθηματικά. Το 1632, αμέσως μετά από τη δημοσίευση του έργου του Γαλιλαίου *[[Διάλογος για τα δύο παγκόσμια συστήματα]]* ο Τοριτσέλι έγραψε μια επιστολή στον Γαλιλαίο, εκφράζοντάς του τον ενθουσιασμό του, για το έργο του. Το Βατικανό καταδίκασε τον Γαλιλαίο, τον Ιούνιο του 1633, και αυτός ήταν ο μόνος γνωστός λόγος για τον οποίο ο Τοριτσέλι, στη μοναδική αυτή περίπτωση, δήλωσε ανοιχτά ότι είχε τις ίδιες απόψεις με τον Κοπέρνικο, τη θεωρία του οποίου υποστήριζε ο Γαλιλαίος στο βιβλίο του. 

Εκτός από διάφορες επιστολές, λίγα είναι γνωστά για τις δραστηριότητες του Τοριτσέλι στα έτη μεταξύ 1632 και 1641. Μετά από τον θάνατο του Γαλιλαίου στις 8 Ιανουαρίου 1642, ο μεγάλος δούκας Φερδινάνδος Β΄ των Μεδίκων ζήτησε από τον Τοριτσέλι να πάρει τη θέση του Γαλιλαίου ως μαθηματικός της αυλής και καθηγητής των μαθηματικών στο πανεπιστήμιο της Πίζας. Υπό αυτόν τον ρόλο έλυσε μερικά από τα μεγάλα μαθηματικά προβλήματα της εποχής, όπως η εύρεση του εμβαδού μιας κυκλοειδούς περιοχής και του κέντρου βάρους της. Σχεδίασε επίσης και κατασκεύασε διάφορα τηλεσκόπια αλλά και απλά μικροσκόπια. Ο Τοριτσέλι πέθανε στη Φλωρεντία από τυφοειδή πυρετό.

Ο αστεροειδής 7437 Τοριτσέλι ονομάστηκε προς τιμήν του.

## Έργο
Ο Γαλιλαίος Γαλιλέι ανέλαβε την προστασία του εντυπωσιασμένος από μια εργασία του Τοριτσέλι για την ισορροπία υλικού συστήματος. Το 1643 απέδειξε πειραματικά την ύπαρξη της ατμοσφαιρικής πίεσης. Το 1644 διατύπωσε το Θεώρημα του Τοριτσέλι για τη ροή των υγρών. Την ίδια χρονιά ανακάλυψε το υδραργυρικό βαρόμετρο.

Στα έργα του Τοριτσέλι περιλαμβάνονται επίσης οδηγίες για τις μεθόδους κατασκευής απλών μικροσκοπίων και τις μεθόδους λείανσης των φακών για τα τηλεσκόπια. Στις μαθηματικές του επίσης έρευνες χρησιμοποίησε και τελειοποίησε τη μέθοδο των *αδιαιρέτων*, εφάρμοσε ευρύτατα τη μέθοδο της κινηματικής θεωρίας για τη λύση των προβλημάτων των εφαπτόμενων κ.ά. Μετά τον θάνατο του Γαλιλαίου, ο διάσημος αυτός μαθηματικός, φυσικός και γεωμέτρης, πήρε την έδρα του στην Ακαδημία της Φλωρεντίας. Πολλά έργα του Τοριτσέλι έμειναν για μεγάλο χρονικό διάστημα αδημοσίευτα.

## Δείτε επίσης
* Θεώρημα του Τοριτσέλι
* 7437 Τοριτσέλι

## Παραπομπές


Κατηγορία:Ιταλοί φυσικοί
Κατηγορία:Ιταλοί αστρονόμοι
Κατηγορία:Φυσικοί του 17ου αιώνα
Ράλλυ

Με την διεθνή ονομασία **Ράλλυ**, (εκ του γαλλικού όρου Rallye), χαρακτηρίζονται αγώνες αυτοκινήτων μέσης ταχύτητας, σύμφωνα με προκαθορισμένο πρόγραμμα και διαδρομή, οι οποίοι ενδεχομένως και να περιλαμβάνουν ειδικές επιμέρους διαδρομές δοκιμασιών. 
Η δε μέση ταχύτητα καθορίζεται με ανώτατα και κατώτατα όρια των οποίων η υπέρβαση συνεπάγουν στους οδηγούς επιβολή βαθμών ποινής από τους σταθμούς ελέγχου, (πρόωρη ή καθυστερημένη διέλευση ή άφιξη). Ένας αγώνας ράλλυ διοργανώνεται από κάποια αθλητική λέσχη αυτοκινήτων με την έγκριση είτε της Εθνικής Επιτροπής Αγώνων (ΕΘ.Ε.Α.) αν πρόκειται για εσωτερικό Εθνικό αγώνα, είτε με την έγκριση της FIA αν πρόκειται για διεθνή αγώνα αυτοκινήτων. thumb|300px|Ο Φινλανδός Γιούσο Πουκάλιστο με το Peugeot 206 WRC στο Ράλλυ Σουηδίας 2003.

Οι αγώνες Ράλλυ διεξάγονται εκτός αυτοκινητοδρομίων και διακρίνονται, ανάλογα του τύπου του οδοστρώματος, σε δύο βασικές κατηγορίες. Σε εκείνους που διεξάγονται σε ασφαλτόδρομους και σ΄ εκείνους που διεξάγονται σε χωματόδρομους. Οι πρώτοι ενδεχομένως μπορεί και να περιλαμβάνουν κάποιες διαδρομές χωματόδρομου. 

Ένα ράλλυ (είτε ασφαλτόδρομου είτε χωματόδρομου είτε χιονιού) αποτελείται από τις "απλές διαδρομές" και από τις "Ειδικές Διαδρομές". 
Οι "Απλές Διαδρομές" είναι δημόσιοι δρόμοι ανοικτοί στην κυκλοφορία και άλλων οχημάτων, οι όποιοι χρησιμοποιούνται ώστε είτε να φτάσουν τα αγωνιζόμενα αυτοκίνητα στην εκκίνηση της πρώτης ειδικής διαδρομής, είτε να ενωθούν οι διάφορες Ε.Δ. που αποτελούν τον αγώνα. 
Στις διαδρομές αυτές, πλέον, σχεδόν ποτέ δεν χρειάζεται τα αυτοκίνητα που συμμετέχουν σε έναν αγώνα ράλλυ, να κινούνται γρήγορα, αν και όπως θα δούμε και πιο κάτω υπάρχει συγκεκριμένος χρόνος για να καλυφθούν. 
Οι "Ειδικές Διαδρομές" είναι διαδρομές κλειστές στην κυκλοφορία άλλων οχημάτων, οι όποιες πρέπει να καλυφθούν στον μικρότερο δυνατό χρόνο. 

Το πλήρωμα που έχει το μικρότερο σύνολο χρόνου των Ε.Δ. και τις λιγότερες ποινές χρόνου, είναι ο νικητής του κάθε αγώνα.

Κατηγορία:Αυτοκίνητο
Κατηγορία:Αγώνες αυτοκινήτου
Βλαντίμιρ Λόσκι

Ο **Βλαντίμιρ Νικολάγεβιτς Λόσκι** (, 8 Ιουνίου 1903 - 7 Φεβρουαρίου 1958) ήταν Ρώσος πολιτικός εξόριστος και επιφανής θεολόγος.

## Βιογραφία
Γεννήθηκε στις 8 Ιουνίου 1903 στο Γκέτινγκεν της Γερμανίας. Ο πατέρας του, Νικόλαος Λόσκι, ήταν καθηγητής φιλοσοφίας στο Πανεπιστήμιο της Αγίας Πετρούπολης. Το 1920 πήγε στην Αγία Πετρούπολη, όπου έζησε ως το 1922, οπότε εξορίστηκε. Έμεινε για λίγο στην Πράγα και κατόπιν πήγε στο Παρίσι, όπου έζησε όλη την υπόλοιπη ζωή του μέχρι το θάνατό του στις 7 Φεβρουαρίου 1958.

Η ζωή του επηρεάστηκε ιδιαίτερα από το γεγονός ότι ως παιδί υπήρξε μάρτυρας της δίκης και της εκτέλεσης από το Σοβιετικό καθεστώς του Μητροπολίτη Αγίας Πετρούπολης Βενιαμίν, ο οποίος αργότερα ανακηρύχθηκε άγιος.

Ήταν ο πρώτος Πρύτανης του Ινστιτούτου του Αγίου Διονυσίου του Παρισιού, όπου δίδαξε δογματική θεολογία. Το πιο αξιόλογο έργο του είναι «*Η Μυστική Θεολογία της Ανατολικής Εκκλησίας*».

## Παραπομπές


## Πηγές
* 

Κατηγορία:Ρώσοι θεολόγοι
ΕΛΠΑ

μικρογραφία|300px|Το σήμα της ΕΛΠΑ

Η **Ελληνική Λέσχη Περιηγήσεων και Αυτοκινήτου**, επίσης γνωστή ως **ΕΛΠΑ**, είναι σωματείο μη κερδοσκοπικού χαρακτήρα. 

Ιδρύθηκε το 1924 από ελάχιστους τότε φίλους του αυτοκινήτου και των τεχνολογικών εξελίξεων της εποχής και σαν κύριο σκοπό της έταξε την πρόοδο του μηχανοκίνητου τουρισμού και αθλητισμού.

Για την κατανόηση της τότε κατάστασης από πλευράς αυτοκινητιστικής είναι χαρακτηριστικό ότι το πρώτο αυτοκίνητο που κυκλοφόρησε στην επικράτεια το 1896 ήταν ένα τρίτροχο ΠEZΩ, με ιδιοκτήτη κάποιον Κο Κοντογιαννάκη και ότι μέχρι το 1912, που άρχισε η περίοδος του Πολέμου, το σύνολο των αυτοκινήτων στην Αθήνα δεν υπερέβαινε τα 50.

Από το 1912 όμως έχει ιδρυθεί η Διεθνής Ομοσπονδία Μοτοσυκλετισμού (ΔOM), το δε 1922 έχει ήδη αρχίσει να λειτουργεί στο Παρίσι η Διεθνής Επιτροπή Αγώνων της ΔOA και φυσικά αντίλαλος της κίνησης αυτής φθάνει και στην Ελλάδα από φορείς που επικοινωνούν με το εξωτερικό, όπως είναι οι διάφοροι νεαροί Ελληνες επιστήμονες και επιχειρηματίες που ταξιδεύουν και που πρωτοστατούν στην ίδρυση της «EΛΛHNIKHΣ ΛEΣXHΣ AYTOKINHTOY KAI ΠEPIHΓHΣEΩN- EΛΠA»

Υπάρχουν αναφορές ότι η ΕΛΠΑ έκλεισε οριστικά το 2019 αλλά το Υπουργείο Μεταφορών την αναφέρει ακόμα ως αρχή έκδοσης Διεθνούς Άδειας Οδήγησης. Η ΕΛΠΑ έχει κλείσει οριστικά. Πρώτα το γραφείο της Αθήνας στις 10/11/2022 και έπειτα το γραφείο της Θεσσαλονίκης στις 11/11/2022. Έμεινε ανοιχτό μόνο το παράρτημα που είναι υπεύθυνο για την έκδοση διπλωμάτων εξωτερικού και ιστορικών πινακίδων.

## Παραπομπές


Κατηγορία:Αυτοκίνητο
Μπέης

Ο **Μπέης** ή **Βέης** ήταν ανώτερος διοικητικός τίτλος στην Οθωμανική αυτοκρατορία. Η λέξη προέρχεται από την τουρκική *μπέγι*, που σημαίνει νους, και κατά γράμμα «ιθύνων νους» και σε επέκταση ηγεμόνας, μέγας, άρχοντας. 

Ο τίτλος αυτός ήταν ανώτερος του Εφέντη (κύριος) και κατώτερος του Πασά, απαντώμενος επίσης και ως *Μπέη-εφέντη*. Δινόταν επίσημα σε ανώτερους αξιωματούχους, στα τέκνα των Πασάδων καθώς και σε ξένους ανεξαρτήτως θρησκεύματος. Παλαιότερα χρησιμοποιείτο ως αντίστοιχος του ηγεμόνα υποτελούς χώρας, όπως στην Τυνησία αλλά και στη Μάνη, που διορίζονταν από τον Σουλτάνο, και σε αυτές τις περιπτώσεις ο τίτλος καθίστατο κληρονομικός μόνο κατ' αρρενογονία. Τον τίτλο αυτόν έφεραν στην αρχή και αυτοί ακόμη οι Οθωμανοί Ηγεμόνες μέχρι του Μωάμεθ Β΄ του Πορθητού όπου αντικαταστάθηκε με τον τίτλο Σουλτάνος ή τον περσικό ηγεμονικό τίτλο «Παντισάχ».

Παρεμφερείς τίτλοι είναι ο Μπεηλέρμπεης, ο Ατάμπεης ή *Αταμπέης* και ο Μπεηλικτσής. Σημειώνεται ότι το θηλυκό του Μπέη είναι **Μπεγούμ** ή **Βεγούμ**, που αποδίδεται μόνο σε κόρες του Μπέη, αντίστοιχο με πριγκίπισσα. Τα άρρενα τέκνα του Μπέη φέρουν τον τίτλο Μπέηογλου, που παρατηρείται σήμερα εκτός από όνομα περιοχής και ως επίθετο. 

Κατηγορία:Οθωμανικοί τίτλοι
Κατηγορία:Τίτλοι ευγενείας
Κατηγορία:Τουρκικές λέξεις και φράσεις
Άγιος Αθανάσιος Αθωνίτης

Ο **Άγιος Αθανάσιος ο Αθωνίτης** ήταν μοναχός καταγόμενος από την Αντιόχεια και θεωρείται ο θεμελιωτής του μοναχισμού στο Άγιο Όρος. Είχαν προηγηθεί και άλλοι αθωνίτες ασκητές, αλλά αυτός ήταν ο πρώτος μοναχός που οργάνωσε συστηματικά τις μονές του Άθω.

## Βιογραφικά στοιχεία
Οι γονείς του κατάγονταν από την Αντιόχεια. Ο Αθανάσιος γεννήθηκε γύρω στο 930 μ.Χ. στην Τραπεζούντα της Μικράς Ασίας. Ο πατέρας του απεβίωσε πριν γεννηθεί, ενώ η μητέρα του λίγο καιρό μετά την γέννηση του, αφού προηγουμένως του έδωσε το όνομα *Αβραάμιος*. Το ορφανό μωρό μεγάλωσε μια μοναχή, φίλη της μητέρας του, η οποία όμως πέθανε όταν ο Αβραάμιος έγινε επτά ετών. Κοντά σε αυτή ο Άγιος γνώρισε και αγάπησε τον Χριστιανισμό και το μοναχισμό.

Εγκαταστάθηκε στην Κωνσταντινούπολη και εκεί έμεινε στο σπίτι μιας ξαδέλφης του, η οποία ήταν παντρεμένη με έναν αξιωματικό που ονομαζόταν Ζεφινεζέρ. Στην Κωνσταντινούπολη φοίτησε στη σχολή του Αθανάσιου, ο οποίος θεωρούνταν σοφός δάσκαλος. Στη σχολή αυτή δίδαξε κατόπιν και ο ίδιος και απέκτησε μεγάλη φήμη. 

Αργότερα γνώρισε τον Όσιο Μιχαήλ τον Μαλεΐνο, ο οποίος ήταν ηγούμενος στη Μονή Κυμινά στη Βιθυνία της Μικράς Ασίας. Μαζί με αυτόν, γνώρισε και τον ανιψιό του, Νικηφόρο Φωκά, ο οποίος μετά από μερικά χρόνια έγινε Αυτοκράτορας. Ο Αβραάμιος ακολούθησε τον Όσιο Μιχαήλ στη Μονή Κυμινά, όπου εκάρη μοναχός και πήρε το όνομα Αθανάσιος. Μετά από τέσσερα χρόνια αποσύρθηκε στην έρημο, όπου ασκήτεψε, μέχρι τη στιγμή που ο Όσιος Μιχαήλ τον όρισε πνευματικό πατέρα του Νικηφόρου Φωκά. Αυτό μεγάλωσε τη φήμη του, πράγμα το οποίο ο ίδιος δεν ήθελε. Έτσι, πήγε στο μοναστήρι του Ζυγού στον Άθω, όπου παρουσιάστηκε με το όνομα Βαρνάβας, επιζητώντας την αφάνεια. Η ταυτότητα του όμως έγινε γνωστή και ο Νικηφόρος Φωκάς ζήτησε να τον δει και εκδήλωσε την επιθυμία του να γίνει μοναχός. Του ζήτησε μάλιστα να κτίσει μια εκκλησία και ένα ησυχαστήριο στον Άθω, στέλνοντάς του για το σκοπό αυτό αρκετό χρυσάφι.

Έτσι ο Αθανάσιος έκτισε το 963 τη Μονή Μεγίστης Λαύρας στην άκρη του Άθω. Το έτος αυτό θεωρείται και το έτος έναρξης του μοναστηριακού κοινοβιακού βίου στο λεγόμενο πλέον «Άγιο Όρος». Γύρω από το καθολικό της μονής κτίστηκαν κελιά, μαγειρείο, τράπεζα, νοσοκομεία, ξενώνες, υδραγωγείο, μύλος. Πολλοί μοναχοί ήρθαν να ζήσουν στη Μονή υπό την καθοδήγηση του Αγίου Αθανασίου, ο οποίος εφάρμοσε καινοτομίες στο μοναστικό βίο του Αγίου Όρους. Οι μοναχοί άρχισαν να καλλιεργούν την γη και να συνδυάζουν την προσευχή με την εργασία και τη δημιουργία, ενώ ως τότε ζούσαν περισσότερο ασκητικό, αναχωρητικό βίο.

Στη Μονή αυτή έμεινε ο Άγιος Αθανάσιος για σαράντα χρόνια. Κατά τη διάρκεια οικοδόμησης μιας εκκλησίας, κατέρρευσε ένα τμήμα του τρούλου και τον καταπλάκωσε, με αποτέλεσμα να τον σκοτώσει, ενώ κατά μία άλλη εκδοχή βρήκε τραγικό θάνατο όταν μαζί με άλλους μοναχούς έπεσαν από την κόγχη του Ιερού. Η μνήμη του τιμάται στις 5 Ιουλίου.

## Παραπομπές


## Πηγές
* Donald Nicol: *Βιογραφικό Λεξικό της Βυζαντινής Αυτοκρατορίας*, μτφρ. Ευγένιος Πιερρής, εκδ. Ελληνική Ευρωεκοδοτική, Αθήνα 1993, σσ. 38-39
* 

Αθανασιος
Αθανασιος
Κατηγορία:Αγιορείτες
Κατηγορία:Πρώτοι του Αγίου όρους
Κατηγορία:Ιδρυτές χριστιανικών μοναστηριών
Γκέοργκ-Μέλχες-Στάντιον

Το **Γκέοργκ-Μέλχες-Στάντιον** ήταν ως το 2012 το στάδιο της ποδοσφαιρικής ομάδας Ροτ-Βάις Έσσεν και βρισκόταν στη γερμανική πόλη Έσσεν. Εκτός από γήπεδο της ομάδας, χρησιμοποιείτο και για άλλες εκδηλώσεις. Η συνολική του χωρητικότητα ανερχόταν στις 15.000 θέσεις. Το 1964 πήρε το όνομα του συνιδρυτή της ομάδας, Γκέοργκ Μέλχες.

## Τοποθεσία
Το Γκέοργκ-Μέλχες-Στάντιον βρισκόταν στο βόρειο Έσσεν, κοντά στα σύνορα με την πόλη Μπότροπ στην οδό *Hafenstraße 97a*.
Το 2012 το γήπεδο κατεδαφίστηκε, ενώ η Ροτ-Βάις Έσσεν απέκτησε νέο στάδιο, το *Stadion Essen*.

## Εξωτερικοί σύνδεσμοι

*Περιγραφή του σταδίου με φωτογραφίες  (γερμ.)

Κατηγορία:Στάδια ποδοσφαίρου στη Γερμανία
Κατηγορία:Βόρεια Ρηνανία-Βεστφαλία
Κατηγορία:Ροτ-Βάις Έσσεν
Μονωτής (ηλεκτρισμός)

thumb|Μονωτική ταινία
**Μονωτής** είναι κάθε υλικό το οποίο **δεν** επιτρέπει την ελεύθερη διέλευση του ηλεκτρικού φορτίου από τη μάζα του. Τέλειοι μονωτές που να απαγορεύουν εντελώς τη διέλευση του ηλεκτρικού φορτίου από μέσα τους δεν υπάρχουν, αλλά μερικά υλικά τις περισσότερες φορές συμπεριφέρονται ως τέλειοι μονωτές. Μερικοί μονωτές είναι το πλαστικό, τα κεραμικά υλικά, το γυαλί. Επίσης ο ατμοσφαιρικός αέρας είναι ένας μονωτής.

## Γενικές πληροφορίες για τους μονωτές
Διηλεκτρικά ή μονωτές χαρακτηρίζονται τα υλικά στα οποία τα ηλεκτρικά πεδία που αναπτύσσονται στο εσωτερικό τους διατηρούνται για αρκετά μεγάλο χρονικό διάστημα. Κατά την επίδραση ηλεκτρικού πεδίου στα υλικά αυτά δημιουργούνται ηλεκτροστατικά δίπολα που προσανατολίζονται κατάλληλα ως προς το πεδίο (διεργασία πόλωσης) ενώ η ειδική ηλεκτρική τους αντίσταση παραμένει υψηλή. Η ιδιότητα αυτή καθορίζει βασικά τη διηλεκτρική συμπεριφορά τους. 

Τα κοινά διηλεκτρικά χρησιμοποιούνται ως ηλεκτρικοί μονωτές και ως πυκνωτές. Οι απαιτήσεις απο τη χρησιμοποίηση ηλεκτρομονωτικών υλικών είναι η παρεμπόδιση της διαφυγής ηλεκτρικών φορτίων από τους αγωγούς, η αντοχή τους στις περιβαλλοντικές συνθήκες, η παροχή προστασίας στους αγωγούς ή τα εξαρτήματα από τη διάβρωση, η αντοχή τους στη θερμοκρασία που πρόκειται να χρησιμοποιηθούν.

Στα διηλεκτρικά οι δεσμοί της δομής τους είναι ομοιοπολικοί ή ιοντικοί ή συνδυασμός των δυο τύπων. Επίσης μπορεί να έχουμε συγκράτηση γειτονικών στιβάδων ή μορίων με δυνάμεις van der Waals. Τα ηλεκτρόνια στους δεσμούς αυτούς δεν είναι ελεύθερα όπως στο μεταλλικό δεσμό. Συνεπώς τα υλικά που περιέχουν τέτοιους δεσμούς εμφανίζουν μονωτικές ιδιότητες.
Στο διάγραμμα των ζωνών ενέργειας, η ζώνη σθένους είναι πλήρης, η ζώνη αγωγιμότητας κενή ενώ το ενεργειακό χάσμα είναι πολύ μεγάλο. Συνεπώς στους μονωτές είναι δύσκολο στις συνήθεις συνθήκες τα ηλεκτρόνια να μεταπηδήσουν στη ζώνη αγωγιμότητας και να εμφανιστεί αγωγιμότητα. Η περιγραφή αυτή ισχύει για τα ιδανικά διηλεκτρικά. Στην πραγματικότητα υπάρχουν πάντοτε μερικά ελεύθερα ηλεκτρόνια στη ζώνη αγωγιμότητας.

## Εξωτερικοί σύνδεσμοι

Κατηγορία:Ηλεκτρισμός
Κατηγορία:Ηλεκτρολογία
Κατηγορία:Υλικά
Νέος Ελληνομνήμων

Ο ***Νέος Ελληνομνήμων*** ήταν επιστημονικό περιοδικό που εκδιδόταν ανά τρίμηνο και ειδικευόταν στη Βυζαντινή και Μεταβυζαντινή ιστορία, καθώς και σε θέματα παλαιογραφίας.

Το περιοδικό ιδρύθηκε από τον πανεπιστημιακό και μετέπειτα πρωθυπουργό Σπυρίδωνα Λάμπρο, ο οποίος ήταν ο εκδότης και ο κυριότερος συντάκτης του περιοδικού. Υπό τη διεύθυνσή του εκδόθηκαν από το 1904 μέχρι το 1917 δεκατρείς τόμοι και το πρώτο τεύχος του 14ου. Η εμπλοκή του Λάμπρου στην πολιτική και η καταδίκη του σε εξορία από την κυβέρνηση των Φιλελευθέρων οδήγησε στην προσωρινή αναστολή της εκδόσεως του περιοδικού.

Το 1920 μετά από πρόταση της χήρας του Άννας, διέθεσε ολόκληρο το αδημοσίευτο αρχείο του συζύγου της (Κατάλοιπα Σπυρίδωνος Λάμπρου) και ξανάρχισε η έκδοση του περιοδικού, με στόχο τη δημοσίευση των καταλοίπων του Λάμπρου, με την κατάλληλη επεξεργασία. Το 1920 ολοκληρώθηκε ο 14ος τόμος, υπό την ευθύνη του Γ. Χαριτάκη και από το 1921 μέχρι το 1927 εκδόθηκαν, υπό την ευθύνη του καθηγητή Κωνσταντίνου Δυοβουνιώτη άλλοι 7 τόμοι. Μετά την έκδοση του συνόλου των καταλοίπων του Λάμπρου, ο σκοπός του περιοδικού θεωρήθηκε ολοκληρωμένος και η έκδοσή του σταμάτησε.

Οι 21 τόμοι μαζί με την κλείδα του 22ου θεωρούνται μέχρι τις μέρες μας ένα από τα σημαντικότερα έργα για την ελληνική παλαιογραφία και ιστορία, και βάση για πάρα πολλές μελέτες, καθώς τα αρχικά του περιοδικού (*ΝΕ*) εντοπίζονται σε πολλά ιστορικά έργα μέχρι και σήμερα.

Κατηγορία:Βυζαντινολογία
Κατηγορία:Επιστημονικά περιοδικά με τόπο έκδοσης την Ελλάδα
Κατηγορία:Ελληνικά ιστορικά περιοδικά